GALERIE FOTO Victor Pițurcă, despre Sevilla '86. "Beam din pahare de plastic!" Detalii despre meniul campionilor
Steaua reușea o performanță uriașă pe 7 mai 1986.
Azi se împlinesc 38 de ani de când Steaua a cucerit Cupa Campionilor Europeni, în finala de pe 7 mai 1986, de la Sevilla, contra Barcelonei, scor 2-0 în urma loviturilor de departajare.
La finalul timpului regulamentar a fost 0-0, au urmat reprizele de prelungire în care tot nu s-a marcat, iar la loteria penalty-urilor au înscris pentru echipa lui Emeric Ienei Marius Lăcătuș și Gabi Balint. Portarul roș-albaștrilor, Helmut Duckadam, a devenit eroul de la Sevilla, după ce a apărat patru lovituri de la 11 metri.
Victor Pițurcă, pe atunci unul dintre cei mai valoroși atacanți ai Europei, făcea cuplu în atacul Stelei cu Marius Lăcătuș. Fostul selecționer al României a rememorat câteva secvențe din acea perioadă și a pus performanța Stelei într-un context mai larg.
„Încă nu îmi vine să cred cum poate trece timpul. Oameni de știință și mulți specialiști spun că timpul este cel mai important. Sunt total de acord cu lucrul ăsta. Timpul este totul în viața unui om. Când ești tânăr, când ești angrenat în profesia pe care o faci, habar nu ai când trece timpul.
Steaua 86 a dominat timp de patru ani Europa. A fost acolo în frunte, tot timpul. Am fost o echipă fantastică. Numai cu jucători români, și eram foarte puțini, eram doar 16. Nu ne accidentam, asa a fost să fie, să se adune nucleul ăsta de jucători foarte puternici. Dacă te accidentezi nu mai ești jucător valoros, e clar lucrul ăsta. Nu mai poți fi în forma ta maximă.
(n.r. – Care era meniul la voi?) Meniul era foarte simplu – ciorbiță de văcuță, o mâncărică cu sos, friptură de porc cu cartofi prăjiți, seara cașcaval pane. Nu existau salate, nu existau paste, apa, numai apă minerală. Vitaminizarea nu exista. Era doctorul Georgescu, ne făcea un suc, într-o oală așa mare, luam toți de acolo, beam din pahare de plastic", a spus Victor Piţurcă, potrivit As.ro.
Urmăriți SPORT.RO și pe Google News